શ્રીમાળપુરાણ મુજબ ગૌતમઋષિને શ્રીમાળી બ્રાહ્મણો દ્વારા ગૌવધનો ખોટો આરોપ લગાવીને ન્યાત બહાર કરવામાં આવ્યા, એટલે ગૌતમઋષિએ શ્રીમાળનગરનો ત્યાગ કર્યો અને જૈન ધર્મ અપનાવ્યો. આ ઘટનાથી નારાજ થઈને ‘શ્રી” એ શ્રીમાળનગરના વિનાશનો શ્રાપ આપીને પોતે પણ શ્રીમાળ છોડીને પાટણ જવાનો નિર્ણય લીધો. શ્રીમાળપુરાણ મુજબ વિ.સં. ૧૨૦૩ના વૈશાખ સુદ ૮ ના રોજ શ્રી એટલે કે લક્ષ્મીજી પાટણ પધાર્યા છે. તેનો અર્થ એવો પણ છે કે આ દિવસે લક્ષ્મીજીની પ્રતિમાને શ્રીમાળનગરથી લાવીને પાટણમાં પધરામણી કરવામાં આવી. પાટણમાં ત્રીપોળીયા વિસ્તારમાં આવેલ લક્ષ્મી શેરીના મંદિરમાં આ મૂર્તિ આજે પણ વિદ્યમાન છે.